13.

pakartoja, kad yra labai susirūpinęs dėl neproporcingų ir savavališkų priemonių, kuriomis ribojama saviraiškos laisvė; atkreipia dėmesį į tai, kad Turkijoje toliau mažėja įkalintų žurnalistų skaičius ir didėja išteisinamųjų neseniai priimtų nuosprendžių žurnalistų bylose skaičius; reikalauja paleisti ir išteisinti visus žurnalistus, rašytojus, žiniasklaidos darbuotojus ir socialinės žiniasklaidos naudotojus, kurie lieka neteisėtai sulaikyti vien dėl to, kad vykdė savo profesinę veiklą ir naudojosi pilietinėmis teisėmis; palankiai vertina neseniai priimtus Valstybės tarybos sprendimus, kuriais sustabdytas kai kurių žurnalisto pažymėjimo taisyklių straipsnių ir policijos aplinkraščio, kuriais buvo uždrausta viešose demonstracijose daryti garso ir vaizdo įrašus, vykdymas; taip pat reiškia didelį susirūpinimą dėl vis dar vykdomų savavališkų žurnalistų, žiniasklaidos darbuotojų ir socialinės žiniasklaidos naudotojų suėmimų, sistemingo neaiškių teroristinių nusikaltimų naudojimo siekiant juos nutildyti, daugėjančių socialinės žiniasklaidos platformoms taikomų apribojimų ir cenzūros, taip pat dėl to, kad asmenys yra tiriami ir persekiojami dėl kaltinimų, pvz., tariamos nepagarbos islamo vertybėms; yra ypač pasibaisėjęs šiurkščiu piktnaudžiavimu Turkijos baudžiamojo kodekso 299 straipsniu dėl prezidento įžeidimo (už kurį gresia laisvės atėmimo bausmė nuo vienerių iki ketverių metų); mano, kad visiškai neproporcinga, jog nuo 2014 m., pirmųjų prezidento R. T. Erdogano kadencijos metų, buvo pradėta daugiau kaip 160 000 tyrimų, iškelta daugiau kaip 35 500 bylų ir priimta daugiau kaip 12 800 nuosprendžių dėl prezidento įžeidimo; ragina Turkijos valdžios institucijas iš dalies pakeisti įstatymą dėl prezidento įžeidimo, laikantis Venecijos komisijos rekomendacijų ir Europos Žmogaus Teisių Teismo sprendimų, kad Turkijos teisė šiuo klausimu atitiktų Europos žmogaus teisių konvenciją; yra ypač pasibaisėjęs žurnalistės Sedef Kabaş, kurią Stambulo 36-asis Pirmosios instancijos baudžiamųjų bylų teismas neseniai nuteisė dvejų metų ir keturių mėnesių laisvės atėmimo bausme už tariamą „prezidento įžeidimą“ per tiesioginę 2022 m. sausio 14 d. transliaciją televizijos kanale TELE1 TV, byla; apgailestauja dėl to, kaip su ja elgtasi nuo 2022 m. sausio 22 d., kai buvo suimta per vidurnaktį surengtą reidą, po to, kai ją viešai tardė vyresnieji vyriausybės pareigūnai ir jai skirtas 49 dienų kardomasis kalinimas, ir smerkia tai, kad Stambulo vyriausiosios prokuratūros parengtame kaltinamajame akte prašoma įkalinti ją iki 12 metų ir 10 mėnesių už įvairias nusikalstamas veikas; mano, kad šis atvejis yra akivaizdus piktnaudžiavimo 299 straipsniu pavyzdys, kai siekiama atgrasyti bet kurį žurnalistą ar pilietį, galintį reikšti kritiką prezidentui ar vyriausybei; reiškia susirūpinimą dėl 2022 m. sausio 28 d. paskelbto prezidento aplinkraščio dėl spaudos ir transliavimo veiklos, nes jis gali paskatinti neteisėtus pagrindinių teisių ir laisvių apribojimus; yra susirūpinęs dėl to, kad 2021 m. iš visų Europos Tarybos narių Turkijai skirta daugiausia Europos Žmogaus Teisių Teismo sprendimų, susijusių su saviraiškos laisvės pažeidimais, ir apgailestauja dėl to, kad Turkija vis dar yra tarp šalių, kuriose labiausiai puolama spaudos laisvė;